Rade jag Krugerwildtuin | Rapport
Rade jag Krugerwildtuin
Eiendomsbelasting van miljoene rande kan die Krugerwildtuin in Mpumalanga verlam en boonop ’n kwaai regstryd afgee.Benewens die agterstallige belasting van R42?miljoen wat plaaslike owerhede al in 2010 van dié wildtuin geëis het, kan die wildtuin kragtens wetswysigings met nog enorme eiendomsbelastings gelooi word. Ook die drie munisipale gebiede waarin die Krugerwildtuin sedert Junie verlede jaar ingedeel is (die Mbombela-, Nkomazi- en Bosbokrand- plaaslike munisipaliteit) kan honderde miljoene rande aan eiendomsbelasting van die wildtuin eis. Dit kan die wildtuin se begroting van R985 miljoen heeltemal uitput.Hierby skuld die wildtuin saam met die aangrensende Sabi Sand-wildtuin meer as R119 miljoen aan agterstallige eiendomsbelasting, beweer die Ehlanzeni-distrikmunisipaliteit, waaronder die Krugerwildtuin voorheen geval het.Sy vorige eis van R42 miljoen het twee jaar gelede in die hof gaan draai, maar die Suid-Afrikaanse Nasionale Parke (SANParke) en dié munisipaliteit het uiteindelik buite die hof geskik.Die drie nuwe munisipale owerhede werk tans aan die waardasie van die park om vas te stel hoeveel hul deel van die grondgebied werd is.Sodra die proses afgehandel is, sal die Krugerwildtuin ’n eiendomsbelastingrekening kry, sê Bessie Pienaar, woordvoerder van die Mbombela-munisipaliteit.Hulle gaan beslis nie opdok nie, sê William Mabasa, woordvoerder van die Krugerwildtuin. Die betaling van eiendomsbelasting is nie die verantwoordelikheid van die wildtuin nie, maar dié van die departement van openbare werke, meen hy.“Die Ehlanzeni-distrikmunisipaliteit kon tot op hede nog nie voldoende bewyse van die uitstaande bedrae aan die geregistreerde eienaar van die park, die plaaslike departement van openbare werke, toon van die uitstaande geld nie. “Buitendien, ’n eis van hierdie bedrag kan die park se begroting uitput.”Hulle het in 2010 en 2011 vergaderings met die departement gereël om sake uit te werk, maar die departement se verteenwoordigers het nie vir die vergaderings opgedaag nie, sê hy.Hy wou hom liewer nie uitlaat oor die gevolge vir besoekers aan die wiltuin as hulle wel die belasting moet betaal nie. Die bedrag van R119 miljoen wat Sabi Sand glo saam met die Krugerwildtuin aan agterstallige eiendomsbelasting verskuldig is, is nie korrek nie, sê Sabi Sand se prokureur, Elmien le Roux van Knowles Husain Lindsay Ingelyf.“Geeneen van die Sabi Sand-wildtuin se eienaars het enige munisipale rekening van die Ehlanzeni-distrikmunisipaliteit ontvang nie en daar is nog geen hofprosedure vir die invordering van belasting ingestel nie. Die bedrae stem nie ooreen met die inskrywings in die waardasierol nie en dit lyk of dit op foutiewe inligting gegrond is.”Le Roux sê dit is ook onduidelik of die bepaalde ordonnansie al in werking gestel is wat die distrikmunisipaliteit in staat stel om dié eiendomsbelasting te hef. Lucky Nkodane, woordvoerder van die Ehlanzeni-munisipaliteit, wou nie kommentaar lewer nie en het aangevoer dat die munisipaliteit en die park die situasie hanteer. Sodra die twee partye ’n ooreenkoms bereik het, sal hy kommentaar lewer, sê hy.